জাঁকিয়ে শীত কবে থেকে? কী জানাল আবহাওয়া দফতর?

ওয়েব ডেস্ক: ঠাণ্ডা বেশ ভালই মালুম হচ্ছে। নভেম্বরের শেষ সপ্তাহে অবশেষে সোয়েটার-কম্বলের ভাঁজ ভাঙছে বঙ্গবাসী। মঙ্গলে মরশুমের শীতলতম দিন কাটিয়েছে বাংলা। তাপমাত্রা ছিল ১৬- র ঘরে। বুধবারের আবহাওয়াও খুব একটা হেরফের করবে না। তবে , শীতের ছোঁয়া পেলেও আপাতত শহর কলকাতা সহ আশেপাশের এলাকাগুলোতে বৃষ্টির সম্ভাবনা নেই।

একেই বঙ্গোপসাগরে চোখ রাঙাচ্ছে ঘূর্ণিঝড় ‘সেনিয়ার’। যার প্রভাবে আন্দামান ও নিকোবর দ্বীপপুঞ্জে আগামী ২ দিন ঝোড়ো হাওয়া-সহ হালকা থেকে মাঝারি বৃষ্টির পূর্বাভাস রয়েছে। সমুদ্র উত্তাল থাকবে। অন্যদিকে আরও একটি নিম্নচাপ তৈরি হয়েছে কোমোরিন ও শ্রীলঙ্কা উপকূল এলাকায়। এই ঘূর্ণিঝড়ের প্রভাবে রাজ্যের আবহাওয়ায় খানিকটা বদল দেখা যেতে পারে। বিশেষ করে দক্ষিণবঙ্গে সকালের দিকে হালকা শীত ও দিনের বেলায় আর্দ্রতার পরিবর্তন লক্ষ্য করা যেতে পারে। বৃহস্পতিবারের পর রাজ্যের উপকূল ও লাগোয়া কিছু জেলায় মেঘলা আকাশ এবং সামান্য বৃষ্টির সম্ভবনা রয়েছে। সপ্তাহান্তে বাড়তে পারে জলীয় বাষ্পের পরিমাণ।

আরও পড়ুন: বঙ্গ জুড়ে পারদ পতনের বার্তা, দক্ষিণবঙ্গে শীতের আমেজ

আগামী ২৪ ঘণ্টায় তাপমাত্রা কিছুটা কমেছিল। তবে আজ থেকে শুক্রবার পর্যন্ত তাপমাত্রা কিছুটা বাড়বে। অর্থাৎ সপ্তাহ শেষে ফের গরমের অনুভূতি বাড়বে। অপরদিকে, উত্তরবঙ্গে আপাতত শুষ্ক আবহাওয়া বজায় থাকবে । বৃষ্টির কোনও সম্ভাবনা নেই । আগামী 24 ঘণ্টায় তাপমাত্রা কিছুটা কমলেও পরবর্তী তিন-চার দিনে তাপমাত্রা কিছুটা বাড়বে ।